Gurbanguli Berdimuhamedov Turkmaniston milliy xavfsizlik vaziriga hayfsan berdi

Turkmaniston prezidenti Gurbanguli Berdimuhamedov 4-noyabrda o‘tgan Xavfsizlik kengashining 2019-yilning ortda qolgan 10 oyi yakunlariga bag‘ishlangan yig‘ilishida Milliy xavfsizlik vaziri Yaylim Berdiyevga qattiq hayfsan berdi, deb yozmoqda “Xronika Turkmenistana”.

Nashr xabarida Berdimuhamedovning noroziligi va ogohlantirishiga nima sabab bo‘lgani aniq ta’kidlanmagan, lekin davlat rahbarining vazirga lavozim majburiyatlarini yetarli darajada bajarmaganligi, ish faoliyatida qayd etilgan kamchiliklar uchun hayfsan berilganini yozgan.
 Gurbanguli Berdimuhammedov TAPI gaz quvuri sabab mamlakat bosh vaziri o‘rinbosariga qattiq hayfsan berdi
General-polkovnik Yaylim Berdiyev bir necha marta Milliy xavfsizlik vaziri lavozimini egallagan va uni tark etgan (2011—2015-yillar hamda 2018—hozirgi vaqtda). U oxirgi marta 2018-yil iyunida ushbu lavozimga tayinlangandi. Berdiyev mudofaa vaziri, Davlat bojxona xizmati raisi kabi yuqori lavozimlarda ham faoliyat olib borgan.
 
Gurbanguli Berdimuhamedov oktabrda Ichki ishlar vaziri Iskandar Mulikovni lavozimidan ozod etgan hamda “Turkman otlari” davlat birlashmasi rahbari Mergennepes Annanepesovni ishdan haydagandi.